Title: ประกาศกระทรวงพลังงาน เรื่อง หลักเกณฑ์ และวิธีการในการดำเนินการในกรณีเกิดอุบัติเหตุที่มีผลกระทบต่อระบบการขนส่งก๊าซธรรมชาติทางท่อ พ.ศ. 2557

ประกาศกระทรวงพลังงาน

ประกาศกระทรวงพลังงาน
เรื่อง
หลักเกณฑ์ และวิธีการในการดำเนินการในกรณีเกิดอุบัติเหตุที่มีผลกระทบต่อ
ระบบการขนส่งก๊าซธรรมชาติทางท่อ
พ.ศ. ๒๕๕๗

เพื่อให้การประกาศกำหนดเกี่ยวกับการดำเนินการในกรณีเกิดอุบัติเหตุที่มีผลกระทบต่อระบบการขนส่งก๊าซธรรมชาติทางท่อ
มีหลักเกณฑ์ และวิธีการในการดำเนินการที่เป็นไปตามมาตรฐานความปลอดภัย อาศัยอำนาจตามความในข้อ
๑๙ แห่งกฎกระทรวงระบบการขนส่งก๊าซธรรมชาติทางท่อ พ.ศ. ๒๕๕๖ ออกตามความในพระราชบัญญัติควบคุมน้ำมันเชื้อเพลิง
พ.ศ. ๒๕๔๒ รัฐมนตรีว่าการกระทรวงพลังงาน ออกประกาศไว้ ดังต่อไปนี้

ข้อ ๑  ประกาศนี้เรียกว่า
ประกาศกระทรวงพลังงาน เรื่อง หลักเกณฑ์
และวิธีการในการดำเนินการในกรณีเกิดอุบัติเหตุที่มีผลกระทบต่อระบบการขนส่งก๊าซธรรมชาติทางท่อ
พ.ศ. ๒๕๕๗

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ในประกาศนี้
ระบบการขนส่งก๊าซธรรมชาติทางท่อ หมายความว่า
ระบบการขนส่งก๊าซธรรมชาติทางท่อตามนิยามของกฎกระทรวงระบบการขนส่งก๊าซธรรมชาติทางท่อ
พ.ศ. ๒๕๕๖

ข้อ ๔  เมื่อเกิดอุบัติเหตุที่ทำให้ระบบการขนส่งก๊าซธรรมชาติทางท่อชำรุดเสียหายจนเกิดก๊าซธรรมชาติรั่วไหลหรือเกิดเหตุเพลิงไหม้
ผู้รับใบอนุญาตต้องแจ้งการเกิดอุบัติเหตุต่ออธิบดีกรมธุรกิจพลังงานหรือผู้ที่อธิบดีมอบหมายในทันทีที่ทราบเหตุ
แต่ทั้งนี้ ต้องไม่เกิน ๑ ชั่วโมง
นับจากเวลาที่เกิดอุบัติเหตุและรายงานเบื้องต้นถึงสาเหตุ วิธีการระงับเหตุ
ความเสียหาย จำนวนผู้บาดเจ็บและเสียชีวิต
รวมทั้งแผนการฟื้นฟูสภาพเป็นลายลักษณ์อักษรภายใน ๓ วัน นับจากวันที่เกิดอุบัติเหตุ
แบบรายงานการเกิดอุบัติเหตุเบื้องต้น ให้เป็นไปตามแบบแนบท้ายประกาศนี้

ข้อ ๕  ผู้รับใบอนุญาตต้องจัดทำรายงานการเกิดอุบัติเหตุ
โดยรายงานดังกล่าวจะต้องประกอบด้วยการวิเคราะห์สาเหตุการเกิดอุบัติเหตุ
แนวทางป้องกันและแก้ไข ปริมาณความเสียหายต่อชีวิตและทรัพย์สิน
และให้รายงานกรมธุรกิจพลังงานทราบภายใน ๖๐ วัน นับจากวันที่เกิดอุบัติเหตุ

ข้อ ๖  แผนการฟื้นฟูสภาพ
และมาตรการติดตามตรวจสอบตามแผนดังกล่าวในข้อ ๔ และแนวทางป้องกันและแก้ไขในข้อ ๕
ต้องมีขั้นตอนการดำเนินการไม่น้อยกว่าที่กำหนดไว้ในรายงานการวิเคราะห์ผลกระทบสิ่งแวดล้อมตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติหรือรายงานด้านสิ่งแวดล้อมตามกฎหมายว่าด้วยการควบคุมน้ำมันเชื้อเพลิง
หรือแผนการฟื้นฟูสภาพมาตรการติดตามตรวจสอบ
แนวทางป้องกันและแก้ไขที่กรมธุรกิจพลังงานเห็นชอบ
แผนการฟื้นฟูสภาพ มาตรการติดตามตรวจสอบ
และแนวทางป้องกันแก้ไขที่กรมธุรกิจพลังงานเห็นชอบตามวรรคหนึ่ง
ต้องมีขั้นตอนการดำเนินการไม่น้อยกว่าที่กำหนดไว้ในรายงานการวิเคราะห์ผลกระทบสิ่งแวดล้อมที่มีรายละเอียดโครงการในลักษณะเดียวกันหรือใกล้เคียงกัน

ประกาศ
ณ วันที่ ๒๖ กันยายน พ.ศ. ๒๕๕๗
ณรงค์ชัย
 อัครเศรณี
รัฐมนตรีว่าการกระทรวงพลังงาน

[เอกสารแนบท้าย]

๑. แบบรายงานการเกิดอุบัติเหตุเบื้องต้น

(ดูข้อมูลจากภาพกฎหมาย)

ปริยานุช/ผู้จัดทำ
๑๔ ตุลาคม ๒๕๕๗

กฤษดายุทธ/ผู้ตรวจ
๑๔ ตุลาคม ๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๒๐๒ ง/หน้า ๑๑/๘ ตุลาคม ๒๕๕๗